Uddannelsesinstitutionernes økonomi skal fremover være direkte afhængig af, om de studerende kommer hurtigt igennem studiet, og lige så vigtigt: at der ikke går for længe efter endt eksamen, før de kommer i job.

Med uddannelsesminister Søren Pind (V) i front foreslår regeringen et helt nyt bevillingssystem, der skal fordele pengene til de videregående uddannelser og afskaffe taxametermodellen. Den nye model indfører blandt andet et såkaldt kvalitets- og resultattilskud, som skal udgøre 10 procent af det samlede beløb, som universiteter, professionshøjskoler og erhvervsakademier får. I 2016 lød det på omkring 13 milliarder kroner i alt.

De fulde 10 procent bliver kun udbetalt, hvis de studerende ikke er mere end 3 måneder forsinket på både bachelor- og kandidatniveau, og hvis dimittendernes ledighed ikke er højere end ledigheden for den erhvervsaktive del af befolkningen generelt.